**Nageia** on podokarpuskasvien heimoon (Podocarpaceae) kuuluva havupuusuku. Siihen määritellään tavallisesti kuuluvaksi viisi lajia. Suvun edustajat ovat ainavihantia puita tai pensaita, joita esiintyy luonnonvaraisena Aasiassa. Suvun kävyt ovat meheviä, kuten muillakin podokarpuskasveilla, ja pyöreinä muistuttavat suuresti monien koppisiemenisten kasvien hedelmiä.

Nimet
-----

Suvun tieteellinen nimi *Nageia* on johdettu suvun tyyppilajin *Nageia nagi* japaninkielisestä nimestä *nagi* (梛).

Kuvaus
------

Suvun *Nageia* edustajat ovat ainavihantia puuvartisia kasveja. Ne ovat yleensä puumaisia, mutta voivat olla myös pystyvartisia pensaita. Oksat haarautuvat rungosta epäsäännöllisesti. Rungon ohut kuori hilseilee levyinä.

Lehdet ovat litteitä, ruodillisia ja nahkeapintaisia. Lehtilavan muoto vaihtelee kapean suikeasta leveämpään soikeaan tai puikeaan. Lehdet ovat yleensä yksimuotoisia, mutta varhaislehdet ovat usein hieman myöhäislehtiä pienempiä. Lehtiasento voi olla kierteinen tai varsinkin johtoversoissa vastakkainen. Lehdet ovat silposuonisia, eikä niissä ole näkyvää keskisuonta, toisin kuin lähisukuisilla podokarpuksilla (*Podocarpus*). Lehdissä on lisäksi yleensä useita pihkatiehyitä. Ilmarakoja voi olla lehden kummallakin pinnalla tai ainoastaan alapinnalla.

Suvun kasvit voivat olla yksikotisia tai kaksikotisia. Hedekukinnot eli hedekävyt ovat muodoltaan lieriömäisiä tai munanmuotoisia. Ne voivat kasvaa yksittäin tai suuremmissa, yleensä 2–6 hedekukinnon muodostamissa tähkämäisissä kukinnoissa. Hedekukinnon hedelehdet ovat muodoltaan kolmiomaisia tai lyhytsuippuisia. Hedelehden tyvellä on kaksi siitepölyä tuottavaa pölylokeroa.

Emikukinnot eli kävyt ovat meheviä, kuten muillakin podokarpuskasveilla. Pitkäperäiset kävyt kasvavat yksittäin. Käpy koostuu useasta rangan ympärille kierteisesti asettuneesta käpysuomusta, joista vain kärjenpuoleisin suomu on hedelmällinen, ja tuottaa yhden siemenen. Kävyn kypsyessä steriilit suomut voivat kuihtua tai kasvaa yhteen ja muodostaa mehevän pohjuksen, kuten podokarpuksillakin. Toisin kuin podokarpuksilla, suvulla *Nageia* pohjus on yleensä pieni ja vain hieman kävyn perää leveämpi. Siemenen kypsyessä sen ympärille muodostuu pyöreä, mehevä vaippa, jota kutsutaan nimellä epimatium. Siementä täysin ympäröivän epimatiumin pinta on kypsänä yleensä tumman punertava, purppurainen tai sinertävä.

* Lajin N. nagi runko.Lajin *N. nagi* runko.
* Lajin N. fleuryi lehtiä.Lajin *N. fleuryi* lehtiä.
* Lajin N. nagi hedekukintoja.Lajin *N. nagi* hedekukintoja.
* Lajin N. nagi käpyjä.Lajin *N. nagi* käpyjä.

Luokittelu
----------

Suvun *Nageia* kasvit ovat podokarpuskasvien heimoon kuuluvia havupuita. Niiden lähimpiä sukulaisia ovat niitä paljolti muistuttavat podokarpukset, afrokarpukset (*Afrocarpus*) ja suku *Retrophyllum*. Useimmat suvun *Nageia* edustajat kuvattiin alun perin podokarpusten suvun lajeina ennen kuin ne siirrettiin omaan sukuunsa. Pitkään 1900-luvulla sukuun *Nageia* laskettiin usein kuuluvaksi myös nykyisten afrokarpusten suvun sekä suvun *Retrophyllum* lajeja, kunnes kasvitieteilijä Christopher Page jakoi lajeja näihin uusiin sukuihin vuonna 1989.

### Lajit

Sukuun lasketaan tavallisimmin kuuluvaksi viisi lajia.

* *Nageia fleuryi*
* *Nageia maxima*
* *Nageia motleyi*
* *Nageia nagi*
* *Nageia wallichiana*

Levinneisyys
------------

Suvun *Nageia* lajeja kasvaa luonnonvaraisena Aasian itä- ja eteläosissa sekä Australaasiassa. Niiden levinneisyysalue ulottuu lännessä Intiaan ja idässä pohjoisesta Japanista etelään Papuaan-Uuteen-Guineaan. Ne kasvavat yleensä ainavihannissa trooppisissa tai subtrooppisissa sademetsissä.

Lähteet
-------

* Farjon, Aljos: *A Handbook of the World's Conifers*, s. 518–524. Leiden: Brill, 2010. ISBN 9789004177185. (englanniksi)

### Viitteet

1. 1 2 3 4 5 6 7 8 9 10 11  Farjon 2010, s. 518
2. 1 2 3 4  Earle, Cristopher J.: Nageia *The Gymnosperm Database*.  23.11.2012. Viitattu 31.1.2016. (englanniksi)
3. 1 2 3 4 5  Fu, Liguo; Li, Yong ja Mill, Robert R..: Nageia *Flora of China. Vol. 4*.  1999. Science Press, Beijing ja Missouri Botanical Garden Press, St. Louis. Viitattu 31.1.2016. (englanniksi)
4. ↑  Earle, Cristopher J.: Podocarpaceae *The Gymnosperm Database*.  25.1.2015. Viitattu 31.1.2016. (englanniksi)


|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q137392
* Wikispecies: Nageia
* APDB: 231565
* CoL: 5X3T
* Conifers.org: Nageia
* EoL: 34207
* EPPO: 1NGAG
* FoC: 121590
* GBIF: 2685259
* GRIN: 7954
* iNaturalist: 129821
* IPNI: 328878-2
* IRMNG: 1304733
* NCBI: 36011
* NZOR: 4108d94b-0941-43c4-882b-bbb0f5ba394d
* Open Tree of Life: 983648
* POWO: urn:lsid:ipni.org:names:328878-2
* Tropicos: 40024904
* WFO: wfo-4000025266

 |

 |